medieval-data/medieval-letters huggingface dataset:
EPISTOLA LXXVII EUREMARI PATRIARCHAE HIEROSOLYMITANI AD LAMBERTUM.
Author: Lambertus Atrebatensis

EUREMARUS, Dei gratia Hierosolymitanus patriarcha, spirituali patri suo dilectissimo LAMBERTO Atrebatensi episcopo, fraternam in Christo dilectionem.

Gratias omnimodas vobis refero, Pater dilectissime, quia, dum sub manu humilitatis vestrae eram, paterno affectu me dilexistis atque instruxistis. Quapropter amicitiae et dilectionis tunc inter nos collaudatae ut patrem et doctorem vos diligenter admoneo immemorem non esse. Quamvis enim spatio terrarum marisque separatus vestram dulcedinem, unde doleo, corporali visu videre nequeo, tamen oculis mentis bonitatem vestram et charitatem semper intueor: quia prae omnibus, Deus scit, vos diligo et amplector. Igitur, charissime, in benevolentia vestra admodum confidens, obsecro ut sarcinam obedientiae quam mihi impositam esse scitis, si vobis placet, me alleviare juvetis, apostolicum implens praeceptum: Alter alterius onera portate etc. Si quid autem nobis mandare vestrae placet excellentiae, secundum posse meum in omnibus voluntati vestrae me invenietis promptissimum. In orationibus et in aliis beneficiis si quid divinae clementiae fragilitas nostra efficere potest placibile, ut magistrum et fratrem dilectissimum scitote vos esse consortem. Ad haec de benedictione Sancti Sepulcri mittimus vobis annulum unum aureum, ampullulas crystallinas duas balsamo plenas. Bene valete, et orate pro nobis et pro civitate sancta Hierusalem. Data III. Nonas Aprilis. Postea sequebatur bulla plumbea patriarchae; in cujus circuitu interiori haec scripta erant Graece, ὁ ἅγιος τάφος τοῦ κυρίου Ἰησοῦ Χρισοῦ, in exteriori vero Latine, sigillum Euremari patriarchae Hierusalem. Et in margine: Accepta XIII Kal. Decembris. Missa ab Hierusalem Atrebatum anno Dei Christi 1104.

Notes: (Galat. VI, 1)
EPISTOLA LXXVIII LAMBERTI AD EUREMARUM.
Author: Lambertus Atrebatensis

Honorabili domino et in veritate dilecto EUREMARO Hierosolymorum patriarchae, LAMBERTUS Dei miseratione Atrebatensis episcopus, quod oculus non vidit, nec auris audivit, nec in cor hominis ascendit.

Saepius jam vobis per familiares nostros gratiarum actiones pro donis vestris reddidimus et ut de statu vestro et de continentia vestra nobis remandaretis diligenter mandavimus. Sed, quia necdum aliquis de vestro statu et salute certificavit, non fuit nobis pigrum per dilectum fratrem nostrum A. Morinorum archidiaconum vos salutare et commonefacere quatenus nostri memor sitis in orationibus vestris apud sanctam Resurrectionem Domini nostri Jesu Christi. Bene valete. Reverende mi, quia nobis religiosa et honesta dona mittere procurastis, retribuatur vobis in resurrectione justorum. Salutant vos qui nobiscum sunt fratres domnus Clarembaldus archidiaconus noster et Cono vir religiosus de Arida Gamantia.
EPISTOLA LXXIX. PASCHALIS II PAPAE AD EUSTACHIUM COMITEM.
Author: Lambertus Atrebatensis

PASCHALIS episcopus, servus servorum Dei, egregio comiti EUSTACHIO, salutem et apostolicam benedictionem.

Quae bonis inchoantur principiis, etc. Vide in Paschali II, Patrologiae tom. CLXIII.
EPISTOLA LXXX. PASCHALIS AD MANASSEM REMENSEM.
Author: Lambertus Atrebatensis

PASCHALIS episcopus, servus servorum Dei, venerabili fratri MANASSE Remensi episcopo, salutem et apostolicam benedictionem.

Super Guarinfrido archipresbytero conqueritur frater noster Atrebatensis episcopus, etc. Vide ubi supra.
EPISTOLA LXXXI. MANASSIS REMENSIS AD GUARINFREDUM ARCHIPRESBYTERUM.
Author: Lambertus Atrebatensis

MANASSES, Dei gratia Remorum archiepiscopus, GUARINFREDO archipresbytero, salutem et pacem, si obedierit.

Conqueritur frater noster Lambertus Atrebatensis episcopus quia decem sui juris ecclesias et earum redditus in territorio Atrebatensi constitutas, videlicet Vals in Artensi, Noeroil, Cadom, Perolvillam, Cauvennicurt, Frasnoi, Serum, Saudemont, Sclusam, Ahilcurt, et his appendentes capellas ei violenter aufers, et jamdiu eas cum redditibus earum pertinaciter retinere praesumis. Super quo apostolicas suscepimus litteras. Unde mandamus tibi atque praecipimus quatenus praedicto confratri nostro Lamberto Atrebatensi episcopo ecclesias illas dimittas et usque ad imminentem Dominicam in qua Misericordia Domini cantabitur satisfacias. Quod si facere quae mandamus distuleris et contra apostolicae sedis decreta stare praesumpseris, a jamjam determinata tibi Dominica die anathemati subjacebis. Vale.
EPISTOLA LXXXIV. RICHARDI A. S. LEGATI AD ROBERTUM COMITEM FLANDRIAE.
Author: Lambertus Atrebatensis

RICHARDUS, Dei gratia Albanensis episcopus, apostolicae sedis legatus, ROBERTO egregio Flandrensium comiti, salutem.

Quantae famae, quantae honestatis, quantae religionis sit intimus frater noster Lambertus Atrebatensis episcopus, cum remotissimi noverint, credimus te, qui comes suae civitatis es, non latere. Etenim adeo apostolicae sedi commendabilis est persona ut eum quadam praerogativa inter reliquos Galliarum episcopos habeat principalem. Talem ergo tamque venerabilem virum prudentiae potentiaeque tuae committimus ut contra omnes qui adversus ipsum rebellionis aliquid machinantur jure potestatis tibi a Deo creditae tuearis. Robertum vero Atrebatensem dictum clericum viduae copulatum episcopo suo obstinate rebellem cum omnibus suae partis complicibus habeas excommunicatum, donec tamen suo reconcilietur episcopo. Si qua sane contra clericorum nequitiam episcopus tenenda decreverit, non te fautorem nequitiae, sed justitiae sentiat defensorem. Vale.
EPISTOLA LXXXV. LAMBERTI AD PASCHALEM II PAPAM.
Author: Lambertus Atrebatensis

Reverentissimo domino Patri patrum PASCHALI papae, LAMBERTUS Dei miseratione Atrebatensis episcopus, debitam cum orationibus subjectionem.

Pro religioso fratre nostro Joanne abbate Montis Sancti Eligii precamur sanctitatis vestrae sollicitudinem quatenus eum in causis suis paterne dignemini audire. Precamur etiam ut eum et successores ejus in eo quo nunc est loco et ordine privilegio vestro et res Ecclesiae legitime datas canonice possessas vel Deo miserante donandas confirmetis. Concessimus etiam canonicis ibi regulariter et absque proprietate viventibus et victuris canonicam electionem obeunte abbate faciendam, salvo in omnibus jure Atrebatensis episcopi. Sancta Trinitas Deus noster sanctitatem vestram diutius custodiat incolumem.
EPISTOLA LXXXVI. EJUSDEM AD EUMDEM.
Author: Lambertus Atrebatensis

Reverentissimo domino et Patri patrum PASCHALI papae, LAMBERTUS Dei miseratione Atrebatensis episcopus, debitam cum orationibus reverentiam.

Sanctitatis vestrae pedibus humiliati paternitatis vestrae dulcedinem exoramus quatenus juxta decreta sanctorum Patrum et institutiones canonum nos audire et tractare in omnibus velitis. Siquidem Deo propitio ecclesiasticas dispensationes in praebendis et altaribus pure et canonice ordinare studuimus et studemus. Per fidelem namque praesentium latorem Ecclesiae nostrae filium et subdiaconum Drogonem scripsimus excellentiae vestrae quatenus vestra permissione abbatem super octo monachos ordinare possemus in ecclesia nomine Fescherias ad titulum Sancti Praejecti a domno Gerardo episcopo praedecessore nostro libere possessa et sanctae Atrebatensi Ecclesiae hactenus in omnibus subjecta. Unde quia petitionem nostram suscepistis, et ut inibi abbatem juxta regulam beati Benedicti ad obedientiam Atrebatensis sedis ordinaremus, privilegii vestri auctoritate nobis confirmastis, gratias multiplices agimus vestrae ecclesiasticae dispensationi. Sed quia postmodum Sancti Praejecti abbas Guibertus conquestus est vobis quod ipsam nostram ecclesiam quasi suam cellam sibi auferrem, inde litteris vestrae auctoritatis ad Remensem sedem, ubi causam istam canonice definiendam archiepiscopo mandaveratis, die statuto vocatus in praesentia archiepiscopi et coepiscoporum comprovincialium causam hujus negotii justitiam prosecuturus, adveni. Qualiter autem causa ista in praesentia archiepiscopi Remensis et comprovincialium episcoporum usque ad judicium deducta sit, et qualiter praedictus abbas justitiae suae diffidens judicium subire noluerit, sicut credimus, domnus archiepiscopus litteris suis jam vobis significavit. Unde iterum sanctitatis vestrae sollicitudinem exorantes desideramus quatenus nobiscum stetis, et sicut privilegii vestri auctoritate confirmastis, hoc idem vos tenere velitis. Et inde magis miramur et gravamur cur cum in nobis nondum inveneritis est et non, tam cito nos ob hujusmodi causam vocari atque defatigari volueritis. Sancta Trinitas Deus noster quotidianam sollicitudinem vestram pro sancta catholica Ecclesia laborantem et orantem diutius custodiat incolumem.
EPISTOLA LXXXVII. EJUSDEM AD EUMDEM.
Author: Lambertus Atrebatensis

Reverentissimo domino et Patri patrum PASCHALI papae, LAMBERTUS Dei miseratione Atrebatensis episcopus, debitam subjectionem cum orationibus.

Quoniam placuit sollicitudini vestrae, quam erga omnes Ecclesias geritis, inter nos et clericos nostros juxta scita canonum et decreta sanctorum ad honorem Christianae religionis causas definire, gratias Deo et vestrae sanctitati reddimus. Praeterea precamur justitiam vestram ne nuntium Eustachii comitis nomine Guagonem clericum nostrum contra nos injuste agentem de altaribus et ecclesiis nostris quas Gaufridus Parisiensis episcopus primo Atrebatensis archidiaconus in personatu libere triginta et eo amplius annis possedit et episcopalia jura in diebus nostris annualiter persolvit, ad damnum Ecclesiae nostrae audire velitis. Ad haec scire volumumus sanctitatem vestram quod praedictus Comes nec per nos nec per archiepiscopum Remensem nec etiam per litteras vestras secundo sibi a vobis missas nostra nos possidere permittit, sed potius et ipse et ministri sui ea nobis auferunt. Unde jam eum ab introitu ecclesiarum removimus, et ministros ejus rerum ecclesiasticarum raptores excommunicavimus, et ut vos excommunicationem nostram confirmare velitis exoramus. De Roberti causa, unde nobis scripsistis, si quid boni et justi valueritis impendere, nos pro pace Ecclesiae tolerabimus. Definitivam sententiam, salvo honore et judicio sanctae Romanae Ecclesiae, nobis rescribatis. De Gandensi abbate et de caeteris quaestionibus quas fidelis subdiaconus noster vobis dixerit, sibi respondeatis. Sancta Trinitas Deus noster sanctitatem vestram liutius custodiat incolumem.
EPISTOLA LXXXIX. LAMBERTI AD PASCHALEM.
Author: Lambertus Atrebatensis

Reverentissimo domino et Patri Patrum PASCHALI, LAMBERTUS, Dei miseratione Atrebatensis episcopus, debitam subjectionem cum orationibus.

Precamur paternitatis vestrae reverentiam ut istos fratres de congregatione Sancti Amati Duacensis de petitione sua exaudire placeat, videlicet ut Ecclesiae suae libertatem et bona legitime data vel danda canonice possessa privilegii vestri auctoritate firmetis, ne invasorum manus, quibus circumquaque premitur, Ecclesiam nostrae obedientiae subditam penitus devastandi locum habeant. Quod autem decanus, in cujus manu cura est, ad vos non venit, credite quia non temeritas sed senium causa est et infirmitas. Sancta Trinitas Deus noster paternitatem vestram diutius conservet incolumem.
EPISTOLA XC. EJUSDEM AD EUMDEM.
Author: Lambertus Atrebatensis

Reverentissimo domino et Patri Patrum charissimo PASCHALI papae, LAMBERTUS, Dei miseratione Atrebatensis episcopus continuam Spiritus sancti consolationem.

Soror et filia nostrae Ecclesiae abbatissa Fulgendis praesentium latrix multum rogavit per nos sanctitati vestrae commendari, quatenus praesentem abbatissam in eo quo nunc est loco, professione, et ordine pondere vestrae auctoritatis, salvo in omnibus jure et canonica dispositione Atrebatensis episcopi, confirmare dignemini. Locum monasterii qui dicitur Strum et altare de Hamartvilla, sicut praedecessor meus domnus Gerardus episcopus concessit et scripto suo consignavit, nos quoque spe et amore religionis huic praesenti abbatissae succedentibusque sibi abbatissis in monasterio quo nunc praeesse dignoscitur regulariter electis, canonice promovendis, et absque seculari strepitu victuris possidendas concedimus. Caeteras autem res et possessiones juste acquisitas et acquirendas propter infestationes et depraedationes pravorum hominum nihilominus corroborare velitis. Sancta Trinitas Deus noster sollicitudinem vestram diutius custodiat incolumem pro Ecclesia sancta catholica laborantem et orantem.
EPISTOLA XCI. EJUSDEM AD EUMDEM.
Author: Lambertus Atrebatensis

Reverentissimo domino et Patri Patrum papae PASCHALI, LAMBERTUS, Dei miseratione Atrebatensis episcopus, debitam cum orationibus reverentiam.

Frater et Ecclesiae nostrae filius Cono praesentium lator rogavit nos quatenus apud misericordiam vestram obtineret ut ecclesiam nomine Rochennias et locum in quo cum fratribus habitat ea qua donavimus libertate confirmare velitis. Concessimus enim et scripto confirmavimus praedicta loca praelato et fratribus inibi Deo devote et religiose servientibus et canonice et absque proprietate viventibus et victuris ab omni cathedratica redhibitione libera, excepto quod in Coena Domini ad manum episcopi duodecim denarios solvant, et ut sub propria et speciali subjectione, ordinatione, et defensione Atrebatensis episcopi praedicti fratres permaneant constituimus. Sanctitatem vestram pro sancta Ecclesia laborantem diutius custodiat Dominus incolumem.
EPISTOLA XCII. LAMBERTI AD ANSELMUM CANTUARIENSEM.
Author: Lambertus Atrebatensis

Honorabili domino et in veritate dilecto ANSELMO Dei ordinatione Cantuariorum archiepiscopo, LAMBERTUS sanctae Atrebatensis Ecclesiae servus inutilis, quod oculus non vidit, nec auris audivit, nec in cor hominis ascendit.

Magno desiderio desideravi scire de statu et sanitate vestra. Scribo dulcissimae mihi paternitati vestrae quatenus super his scripto vestro nos certificare dignemini. Ut autem mei peccatoris ad ipsam Dominicam mensam et in sanctis orationibus vestris reminiscamini et veniam peccatorum mihi apud Deum obtineatis corde contrito et spiritu humiliato sanctitatem vestram exoratam desidero. Bene valeat diutius et semper sancta et religiosa conversatio vestra in Domino, optime Pater, et ut domnum Baldricum amicum vestrum Turnacensem sanctitatis vestrae filium vice nostra salutetis multum rogamus.
EPISTOLA XCIII. ANSELMI AD LAMBERTUM.
Author: Lambertus Atrebatensis

Venerabili Atrebatensi episcopo LAMBERTO et amico dilectissimo, ANSELMUS servus Ecclesiae Cantuariensis, salutem et fideles orationes.

Gratias ago reverendae dilectioni vestrae pro sollicitudine quam habet erga me in eo quod tantopere nosse vult de nostra sanitate. Dico itaque vobis quia gratia Dei corpore sanus sum, sed continua debilitate laboro. Quod me rogatis ut vestri memoriam habeam in orationibus nostris, pro certo scitote quia licet orationes meae viles sint, tamen quotidie vestri memoriam in eis habeo et Deo donante habebo. Omnipotens Deus sua vos gratia ab omni malo semper defendat, et suam vobis consolationem benignus impendat.
EPISTOLA XCIV. PASCHALIS PAPAE AD HENRICUM ABBATEM S. VEDASTI.
Author: Lambertus Atrebatensis

PASCHALIS episcopus, servus servorum Dei, dilecto filio HENRICO abbati Sancti Vedasti, salutem et apostolicam benedictionem.

Rumor quem de te nuper audivimus, etc. Vide in Paschali, Patrologiae t. CLXIII.
EPISTOLA XCV. BALDRICI NOVIOMENSIS EPISCOPI AD LAMBERTUM.
Author: Lambertus Atrebatensis

Domino LAMBERTO Atrebatensium venerabili episcopo BALDRICUS, per Dei gratiam Noviomensis episcopus, salutem et fraternam charitatem.

Pauper haec femina, nostra quidem parochiana, velari devote expetit. Oramus itaque serenitatem vestram velari eam a vobis, si placet, et in famulam Christi consecrari. Valete.
EPISTOLA XCVI. GODEFRIDI AMBIANENSIS AD LAMBERTUM.
Author: Lambertus Atrebatensis

Domino LAMBERTO Dei gratia Atrebatensi episcopo, GODEFRIDUS, eadem gratia Dei Ambianensis episcopus, salutem.

Hunc sacerdotem nostrum Theoderannum necessitate compulsum de episcopatu nostro prodeuntem et in vestro episcopatu remanere volentem absolutum vobis tradimus, ita scilicet ut obedientiam quam Ecclesiae nostrae et nobis debebat vobis debeat et persolvat. Valete.
EPISTOLA XCVII. LAMBERTI AD PASCHALEM PAPAM.
Author: Lambertus Atrebatensis

Reverentissimo Domino et Patri Patrum PASCHALI papae, LAMBERTUS sanctae Atrebatensis Ecclesiae servus inutilis, debitam cum orationibus reverentiam.

De tristi et gemebunda sanctae Remensis Ecclesiae et ejus honorabilis metropolitani domni Radulfi pressura summopere rogamus sanctitatis vestrae sollicitudinem quam erga omnes Ecclesias geritis quatenus et apud Deum et apud homines praedictae Ecclesiae pacem bonam vestro sapienti consilio et auctoritatis auxilio reformare studeatis. Speramus enim quod per nuntios Ludovici regis Francorum, si vigilantia vestra intendere voluerit, et pacem Remensi Ecclesiae et ejus metropolitano gratiam et amicitiam regis obtinere poteritis. Bene et diutius et semper valeat sanctitas vestra in Domino, et pro me peccatore orare dignemini.
EPISTOLA XCVIII. WILLELMI ROTHOMAGENSIS ARCHIEPISCOPI AD LAMBERTUM.
Author: Lambertus Atrebatensis

WILLELMUS Dei gratia Rothomagensis archiepiscopus, dilectissimo et Domino et fratri Atrebatensium episcopo LAMBERTO, praesentem et aeternam salutem.

Gualterum dilectissimum filium nostrum, quia vobiscum ei habitare placuit, vestrae religioni pro honestate sua multum commendamus. Ipse enim, quia vitiis quorumdam assentire noluit, eorum odia magis pro veritate quam pro vitio suo incurrit. Valete.
EPISTOLA XCIX. LAMBERTI AD DAIMBERTUM SENONENSEM ARCHIEPISCOPUM.
Author: Lambertus Atrebatensis

Honorabili domino et in veritate dilecto DAIMBERTO Dei ordinatione Senonensi archiepiscopo, LAMBERTUS sanctae Atrebatensis Ecclesiae servus inutilis, quod oculus non vidit, nec auris audivit, nec in cor hominis ascendit.

Chirothecas auro frixo honeste adornatas et manutergium, quae in servitium dignitatis vestrae vobis mittere curavimus, ut ea accepto suscipere dignemini humiliter exoramus. Bene valete, reverende Pater, et mei peccatoris in sanctis orationibus vestris, maxime autem ad mensam dominicam mementote, ut Deus pater misericordiarum et totius consolationis me peccatorem de lacu miseriae a luto faecis et de carcere hujus vitae misericorditer ad salutem educere dignetur.
EPISTOLA C. HENRICI REGIS ANGLORUM AD LAMBERTUM.
Author: Lambertus Atrebatensis

HENRICUS, Dei gratia rex Anglorum et dux Northmannorum, LAMBERTO Atrebatensi episcopo, salutem et amicitiam.

Grates tibi reddo de hoc quod mihi mandasti per D. clericum tuum, et volo ut in me ex hoc amodo habeas fiduciam, et libenter pro te faciam. Vale.
EPISTOLA CI. O. S. R. E. CARDINALIS AD LAMBERTUM.
Author: Lambertus Atrebatensis

O. sanctae Romanae Ecclesiae presbyter cardinalis, charissimo Patri LAMBERTO Atrebatensi episcopo, salutem et pacem bonam.

Nuper discedens a latere Domini papae suscepi mandata tibi et coepiscopis communicanda. Unde ex ejus qui me misit auctoritate hortamur dilectionem tuam quarta quadragesimae dominica Corbeiae nobis adfuturam. Valete.
EPISTOLA CII. ODONIS CAMERACENSIS AD LAMBERTUM.
Author: Lambertus Atrebatensis

Domino LAMBERTO Dei gratia Atrebatensium episcopo, ODO, indignus Cameracensis Ecclesiae servus, fideles orationes in Domino.

Istius fratris nomine Rogeri obedientiam, quantum mea interest, vobis concedo, si vobis placet eum retinere. Valete.
EPISTOLA CIII. CONVENTUS AQUICINENSIS AD LAMBERTUM.
Author: Lambertus Atrebatensis

Domino venerabili Patrique suo reverendo domino LAMBERTO Atrebatensi episcopo, humilis conventus Aquicinensium fratrum, cum debitae subjectionis sponsione supplices salutes et obsequia.

Noverit veneranda paternitas vestra nos omnes de disse domno Gelduino pridem abbati nostro talem per omnia licentiam dimittendae abbatiae qualem rescistis sive per ipsum sive per domnum Amandum priorem nostrum fratresque quos cum eo direximus. Precamur autem ut simplicitati potius quam arrogantiae imputetis quod non primo cum eis hujus consensus nostri litteras misimus vobis. Magno quippe dolore confusi hoc ignoranter omisimus. Nec sane leviter vel ad primas preces ejus dedimus ei hujusmodi licentiam; sed quia, nisi sibi daremus, vehementi affirmatione discessurum se minabatur, maluimus saltem hoc modo eum retinere quam prorsus dimittere. Bene valete et memorem nostri esse optamus vos, domine.
EPISTOLA CIV. EJUSDEM CONVENTUS AD EUMDEM.
Author: Lambertus Atrebatensis

Domino venerabili LAMBERTO Atrebatensium episcopo, humilis conventus Aquicinensium, debitae subjectionis et reverentiae salutis auxiliante propitia gratia Dei.

Hunc praesentem fratrem nostrum domnum Robertum communi consensu in abbatem nobis elegimus, consecrandumque vestrae paternitati direximus, obsecrantes ut quod in eo coepimus laudetis et confirmetis. Dominus vos incolumem conservet.
EPISTOLA CV. LAMBERTI AD LUDOVICUM REGEM.
Author: Lambertus Atrebatensis

Honorabili domino et regi suo LUDOVICO in veritate dilecto, LAMBERTUS sanctae Atrebatensis Ecclesiae presbyter, vivere et regnare in Domino Jesu Christo unico Dei Patris Filio, Rege regum, et omnium dominantium Domino.

Rogamus altitudinis vestrae mansuetudinem, de qua multum confidimus, quatenus huic nuntio nostro praesentium latori locum donetis ubi vobis licenter quae mandamus denuntiet. Bene valete in Domino Deo semper, et per eum per quem reges regnant oriatur in diebus vestris justitia et abundantia pacis.
EPISTOLA CVI. LAMBERTI AD RADULFUM REMENSEM.
Author: Lambertus Atrebatensis

Reverendo Patri et domino RADULFO Dei ordinatione Remorum archiepiscopo, LAMBERTUS, sanctae Atrebatensis Ecclesiae servus inutilis gaudium et laetitiam sempiternam in Spiritu sancto.

Pro fratre nostro Henrico Sancti Vedasti abbate scribimus vobis ut si aliquis ad vos criminator aut susurro propter eum perturbandum advenerit, nullius personam recipiatis aut vocem audiatis, excepto si ad vos appellatum fuerit, donec nobis personas accusantium imo Christianae pacis et sanctorum canonum perturbatores significaveritis. Bene valete, reverende mi Pater et domine, cum omnibus vos in veritate diligentibus, et orate pro nobis.
EPISTOLA CVII. LAMBERTI AD POMONEM SACERDOTEM.
Author: Lambertus Atrebatensis

Domno POMONI religioso sacerdoti et Deo amabili et omni suae congregationi, LAMBERTUS, sanctae Atrebatensis Ecclesiae servus inutilis et presbyter indignus, quod oculus non vidit, nec auris audivit, nec in cor hominis ascendit.

Quoniam multa mihi de laudabili vestra vestrorumque filiorum conversatione referentes compatriotae mei honesti presbyteri L. videlicet atque A. dederunt mihi quasi quamdam fiduciam apud fraternitatis vestrae dilectionem impetrare quod postulamus. Postulamus namque instanter quatenus visibilem, ut dicitur, missae celebrationem, quam quidem frater canonicus vester apud Beatum Petrum vobis convicaneum monachus factus in confessione monasterii praedicti apostoli beatum Augustinum vidit et audivit agentem ad altare proprii sepulcri, vestro veraci stilo descriptum quod ibi cantatum est, quod lectum est nobis mittere dignemini. Communionem solummodo, hoc corpus quod pro vobis tradetur, praedicti fratres in illo officio contestati sunt se retinuisse et cantatam ibi fuisse. Bene valete, reverende et dilecte Pater, in unico Dei Patris Filio Salvatore nostro Domino Jesu Christo, et orate pro nobis. Visionis autem modum et tempus et horam cum Dominicae Incarnationis anno et indictione, sicut canonicum est, et quis fuerit in sancta Romana catholica et apostolica sede pontifex, et quis Thicinensi tunc praefuerit Ecclesiae, annotate.